b'\n_START_ARTICLE_\nNemunas\n_START_PARAGRAPH_\nNemunas (eesti keeles on m\xc3\xb6\xc3\xb6ndav ka nimekuju Neemen; leedu Nemunas [n\xc3\xa4munas], valgevene \xd0\x9d\xd1\x91\xd0\xbc\xd0\xb0\xd0\xbd, Nioman, vene \xd0\x9d\xd0\xb5\xd0\xbc\xd0\xb0\xd0\xbd, saksa Memel, poola Niemen) on j\xc3\xb5gi Euroopas. J\xc3\xb5gi saab alguse Valgevenest (l\xc3\xa4hte k\xc3\xb5rgus 176 m) ja suubub L\xc3\xa4\xc3\xa4nemere Kura lahte, moodustades delta._NEWLINE_Nemunas on 937 km pikk. Sellest 459 km voolab ta Valgevenes, 359 km Leedus ning 116 km Leedu ja Venemaa Kaliningradi oblasti piirij\xc3\xb5ena. Nemunas on Leedu pikim j\xc3\xb5gi, pikkuselt on ta Valgevenes 3. ja L\xc3\xa4\xc3\xa4nemere vesikonnas 4. \xc3\x9clemjooksul, enne Vusaga \xc3\xbchinemist kannab ta nime Niomaniec. Varem oli j\xc3\xb5e l\xc3\xa4he kaugemal, v\xc3\xa4idetavalt olevat Nemunas varem alanud \xc5\x81o\xc5\xa1aga samast allikast._NEWLINE_Valgla on 98 200 km\xc2\xb2 ja sinna kuulub 72% Leedu territooriumist. S\xc3\xbcgavus on kuni 5 m ja laius kuni 500 m. Vooluhulk suudmes on 678 m\xc2\xb3/s, kuid suurvee ajal, mis on m\xc3\xa4rtsist maini, kuni 6800 m\xc2\xb3/s. J\xc3\xb5gi voolab aeglaselt, alamjooksul 2 m/s._NEWLINE_J\xc3\xa4\xc3\xa4kattes on Nemunas harilikult detsembrist m\xc3\xa4rtsi l\xc3\xb5puni._NEWLINE_Nemunase kaldal asuvad linnadest Sto\xc5\xadbcy, Biaroza\xc5\xadka, Masty, Hrodna, Druskininkai, Alytus, Bir\xc5\xa1tonas, Prienai, Kaunas, Vilkija, Gelgaudi\xc5\xa1kis, Jurbarkas, Smalininkai, Panemun\xc4\x97, Neman ja Sovetsk. Alevitest j\xc3\xa4\xc3\xa4vad j\xc3\xb5e kaldale Lub\xc4\x8da, Merkin\xc4\x97, Balbieri\xc5\xa1kis, Rum\xc5\xa1i\xc5\xa1k\xc4\x97s, Ka\xc4\x8dergin\xc4\x97, Kulautuva, Zapy\xc5\xa1kis, \xc5\xbdemoji Panemun\xc4\x97, Kri\xc5\xabkai, Sered\xc5\xbeius, Veliuona, Raudon\xc4\x97 ja j\xc3\xb5e delta saartel asuv Rusn\xc4\x97._NEWLINE_Nemunasse suubub 105 j\xc3\xb5ge (1. taseme lisaj\xc3\xb5ed), millest 15 on \xc3\xbcle 100 km pikad. Neist suurimad on Neris, Nev\xc4\x97\xc5\xbeis, \xc5\xa0\xc4\x8dara ja \xc5\xa0e\xc5\xa1up\xc4\x97. Tal on isegi 11. taseme lisaj\xc3\xb5gesid._NEWLINE_Nemunasel on t\xc3\xa4htis positsioon Kura lahe elustiku s\xc3\xa4ilitamisele. Nemunasest tulev vesi hoiab lahe vee v\xc3\xa4rske ja v\xc3\xb5imaldab seal elada nii magevee- kui merekaladel. Nemunase delta laieneb lahe arvel.'